**Kis családi anime – Mirai – Lány a jövőből**

[Havasmezői Gergely](https://www.filmtekercs.hu/author/havasmezoi)



**Mamoru Hosoda régóta várt mesterműve, a *Mirai* különleges, egyedi anime, szívhez szóló varázslattal.**

Olyan jó látni, amikor egy rendező végre magára talál!

**A *Mirai* színpompás és melegszívű anime, amit egy gyerkőc álmai és magára találása töltenek ki; a hétköznapi élet szépsége és bajai és a gyerekkor végtelen potenciálja szikráznak benne** – és emiatt több, mint a nagyszabású animált kalandfilmek: mert mire **egy kisfiú a valóságban képessé válik elfogadni testvérkéjét, apa és anya pedig felnőnek a feladathoz, az nagyobb kaland, mint a világ megmentése.**

Mamoru Hosoda legutóbbi filmje után azzal zártuk [karrierjének áttekintését](https://www.filmtekercs.hu/nagyitas/a-meg-nem-miyazaki-mamoru-hosoda-portre): „*legnagyobb műveire valószínűleg még várunk*”. A rendező pályája ugyanis addig egyenetlen képet mutatott. Első önálló nagyfilmje, [*Az idő fölött járó lány*](https://www.filmtekercs.hu/kritikak/az-ido-folott-jaro-lany) szenzációs volt, a [*Nyári háborúk*](https://www.filmtekercs.hu/fesztival/egynyari-anime-%E2%80%93-nyari-haboruk)azonban csak „*egy mesteri rendező óriási sikerű közepes műve*”: túl kiszámítható és sablonos, túl sok elemét láttuk már ezer másik animében. Aztán a [*Farkasgyermekek*](https://www.filmtekercs.hu/fesztival/grimmelve-farkasgyermekek) és [*A fiú és a szörnyeteg*](https://www.filmtekercs.hu/kritikak/a-fiu-es-a-szornyeteg) ismét: hiába emelkednek ki minőségükben magasan a műfaj átkát jelentő ipari szabványos filmek közül, mégis túlságosan animés, ismerős alkotások.



Akadt, aki a problémát sokkal durvábban fogalmazta meg. „*Géniusz, már amennyiben mások másolásáról van szó. De akárcsak Hideaki Annót [az*[Evangelion](https://www.filmtekercs.hu/nagyitas/evangelion-maig-sincs-lezarva)*[ok](https://www.filmtekercs.hu/nagyitas/evangelion-maig-sincs-lezarva)* *rendezőjét], semmi sem vezérli őt, semmi téma, semmi tartalom*” – [mondta](http://www.otakuusamagazine.com/LatestNews/News1/Mamoru-Oshii-The-most-opinionated-man-in-anime-4973.aspx)a rendezőről Mamoru Oshii, a *[Ghost in the Shell](https://www.filmtekercs.hu/kritikak/ghost-in-the-shell-pancelba-zart-szellem)* felmérhetetlen hatású rendezője.

**Ideje volt tehát, hogy Hosoda valami markánsan sajáttal álljon végre elő. A *Mirai*ez.**

**A *Mirai*varázslatos.**

A *Mirai* Mamoru Hosoda egyedi műve, egy merészen visszafogott és bátran az **érzelmekre ható darab**, ami félredobja az anime-gigafilmek konvencióit, és arra használja a médiumot, hogy **a mindennapi életről és a személyiségfejlődésről beszéljen kalandok helyett.**




Filmkritikában használunk olykor eldobható jelzőket, a „varázslatos” is túl sokszor bukkan fel, de ezúttal a szó teljes erejével szeretném használni: **a *Mirai* csakugyan *varázslatos*, úgy, mint ahogy a mesék a gyerekkorodban voltak, csak épp felnőttek számára.** Az a fajta film, ami mélyen megérinthet, ami személyesen hozzád szólhat – ha épp az odaillő élethelyzetben vagy (de átgondoltsága, szépsége miatt imádhatod akkor is, ha nem).

**A *Mirai* esetében ez az élethelyzet vagy a testvért váró kisgyereké vagy a testvért tervező szülőé.**

Maga „Mirai” (japánul „jövő”) ugyanis egy kisbaba, új jövevény a kicsi családban – és a film főszereplője, négyéves bátyja, Kun bizony nem fogadja őt könnyen.

Láttál már testvérkéjére féltékeny kisfiút? A hiszti, az utálat, a szereplésvágy! Kun ebből az érzelmi állapotból jut el a szerető elfogadásig – néhány időutazó családtagja segítségével.



**A ház varázskertjébe megérkező középiskolás Mirai, a kislánykorából megjelenő anya, az ifjúként megelevenedő dédapa – és a család antropomorfizálódó kutyája – mind leckét adnak a kisfiúnak viselkedésből és bátorságból.** A *Mirai* egyik olvasata a szó szerinti időutazás, a másik, hogy Kun talán csak álmodja vagy játssza mindezt, de hol a különbség egy kisgyerek számára? Mindannyiunknak vannak magabiztosan igaznak vélt hamis emlékei, és az idő és a valóság ugyancsak képlékenyek abban a korban; ha Kun úgy hiszi, hogy Mirai a jövőből csakugyan megjelent neki, akkor az számára bizony úgy is volt – Mirai, a jövő maga, az időutazó, a kisbaba-nagylány!

És ha álmában elvész a pályaudvaron és magányában száműzik egy horrorvonatra, az is épp olyan eleven, mintha csakugyan ott járt volna.

Apropó horrorvonat. A *Mirai* tartalmaz néhány kifejezetten rémisztő pillanatot. Csak kettőt vagy hármat, de ezek miatt nem feltétlenül ültetném be rá a kis Kun korosztályát. Mivel a hangvétel egyáltalán nem mesés a szó műfaji értelmében, hanem nagyon is realisztikus, és hiányzik a filmből a feloldás és feldolgozás – amit úgy [dicsértünk például a*Kubo és a varázshúrok*esetén](https://www.filmtekercs.hu/kritikak/a-mese-ereje-kubo-es-a-varazshurok) –, ettől könnyen rosszat álmodhat egy kisgyerek.



**Kinek való** akkor?

A szülőnek, ha magamból és feleségemből kiindulhatok. Önfeledt örömmel néztük! És mindenki így lesz vele, akit otthon babácska vár. Vagy aki szeretné, hogy valamikor majd várja. A *Mirai*

**tökéletes szülő-randifilm,**

és alapos adag tanulságot is tartogat. Édesapa bénázik benne, de megtanulja végül a háztartást; a slapstick humor ismerős lesz minden pelenkázással küzdő férfinak. Édesanya türelmetlen, és minden csak úgy jó számára, ahogy ő szokta elvégezni; cuki-kialvatlan feleségek jót nevethetnek rajta. Hosoda egyébként a családi tekintetben konzervatív japán társadalomnak is szánja a filmet; a gender szerepek cserélhetőségét, az apa otthonlétének örömét is be akarja mutatni vele – [mondta](https://www.forbes.com/sites/brianleak/2018/10/25/mirai-director-mamoru-hosoda-on-the-importance-of-family-and-childhood-memories/#398602bb53d2).

És mert az egész olyan

**jószívű, meleg, őszinte és színes**

– és nem utolsósorban szép: élvonalbeli anime-animáció! –, hát az is élvezheti, aki nem személyesen érintett közönség.

Mamoru Hosoda két saját gyerekéről mintázta Kunt és Mirait (kislányát tényleg Mirainak hívják), és még a karakteranimációhoz is ők adták a referenciát. *„Nem sok film főhőse négyéves*” – [mondta Hosoda](https://www.forbes.com/sites/brianleak/2018/10/25/mirai-director-mamoru-hosoda-on-the-importance-of-family-and-childhood-memories/#398602bb53d2); nagy kockázatot vállalt ezzel, és valóban: különleges érzékenység kell ahhoz, hogy valaki egy kisgyerek szemével legyen képes látni a világot, és nem csak látni, de ábrázolni is mozivásznon.

Hogy a vonat oly nagy, lenyűgöző és félelmetes legyen, mint a négyéves számára. Hogy a kis kert varázserdővé váljon, a kutya személlyé. Hogy a közönség szívből átérezze a kisfiú keservét és örömét egyaránt!

**A filmet Hosoda maga is**[**az eddigi legszemélyesebb filmjének**](https://variety.com/2018/film/news/mirai-mamoru-hosoda-academy-1202982374/)**tartja.** Ez a személyesség a kulcsa annak, hogyan alkothatott tipikus zsánerfilmek után ilyen remeket. A *Mirai* végre szerzői film, és **Hosoda minden eddig sejtett (remélt) tehetsége, a csoda iránti érzéke és mesterségbeli tudása benne van.**

